google/wiki40b huggingface dataset:
Sulina (Romania)

Historie

Byen var allerede på bysantinsk og senere genovesisk og tyrkisk tid en viktig elve- og sjøhavn.
Sulina ble valgt til administrasjonssted for Den europeiske Donaukommisjonen som ble stiftet i 1856. For kommisjonen ble det like ved strandpromenaden oppført en monumental bygning som i dag går under navnet the Palace. Sulina var innfallsporten til det internasjonale farvannet som da var under etablering i Donau, i første omgang opp til Isaccea. Kommisjonen flyttet fra Sulina til Orsova i 1921.
Se artikkel om Den europeiske Donaukommisjonen.
I begynnelsen av det tjuende århundret mistet byen sin posisjon som den viktigste havnebyen i elven. I dag har de store skipene som regel større havner lengre opp i elven som sitt endelige mål. Sulinaarmen er imidlertid fortsatt den korteste veien til Svartehavet fra skipsverftene i for eksempel Braila, og den er derfor den mest trafikkerte av elvearmene i Donaudeltaet.

Geografi

Sulina er uten forbindelse med det rumenske veinettet og kan kun nås med båt. Det er daglige avganger fra Tulcea med hurtigbåt og mer langsomtgående rutebåt, i tillegg til en rekke muligheter for individuell transport.
Det ble tidlig bestemt at utgangspunktet for målingen av Donau skulle ligge i Sulina. I motsetning til en rekke andre elver måles Donau fra munningen og til kilden. Det offisielle nullpunktet i elven ligger noen meter utenfor parallellinjen til den gamle fyrlykten, men innenfor den nyere fyrlykten på elvens venstre bredd. Avstanden fra nullpunktet til kilden i Donaueschingen er 2 845 kilometer.
Idag er Donaus munning som følge av elvens stadige transport av nye sedimenter, flere kilometer ut i Svartehavet. En skipsled er gravd ut i sandbankene og grunnstøtinger kan lett skje dersom skipet forlater leden.  
Sulina har innenfor sine grenser en flere kilometer lang sandstrand ved Svartehavet. Lagunen nord for byen er i sesongen oppholdssted for store flokker av pelikaner, storskarv og annen sjøfugl.

Demografi

I 2002 ble det i Sulina registrert 3955 rumenere, 504 lippovanere, 62 grekere, 59 ukrainere, 7 tyrkere, 6 italienere, 2 armenere, 2 ungarere, 1 roma, 1 bulgarere, 1 polakk og 1 av ukjent etnisitet.

Økonomi

En rekke tilbud på overnatting, transport ut i deltaet, restauranter, bank og tilsvarende fasiliteter, tyder på en langsom oppgang i turistnæringen.

Kultur

Donaukommisjonens tidligere hovedsete the Palace og kommisjonens fyrlykten fra 1870 er blant flere kulturelle minnesmerker fra byens blomstringstid på andre halvdel av 1800-tallet. Fyrlykten på Donaus venstre bredd, lengre ut mot munningen, er eldre enn fyrlykten oppført av kommisjonen. Den historiske kirkegården og kirken er også viktige severdigheter. Gatene er anlagt parallelt med elven og tilsvarende nummerert.
Sulina er arena for handlingen i romanen Europolis skrevet av Jean Bart alias Augen P. Botez.

Kjente personer fra Sulina

George Georgescu (1887 – 1964): cellist, dirigent og komponist. Museet til minne om Georgescu er lagt til fyrlykten fra 1870.
Guangchang

Guangchang (kinesisk: 广昌县; pinyin:  Guǎngchāng Xiàn) er et fylke i provinsen Jiangxi i Folkerepublikken Kina. Det ligger i byprefekturet Fuzhou.
Befolkningen var på 222 151 innbyggere i 1999.

Samferdsel

Kinas riksvei 206, som passerer dette området, løper fra kystbyen Yantai til kystbyen Shantou i provinsen Guangdong. Den løper gjennom provinsene Shandong, Jiangsu, Anhui, Jiangxi og til slutt Guangdong.
Homeodactyla

Utseende

Små til store, vanligvis ganske kraftig bygde fluer. Hodet er gjerne temmelig stort, og fasettøynene møtes ofte i pannen. Antennene har vanligvis mer enn tre tydelige ledd. Kroppen er lite hårete hos de fleste artene. Vingene er store, ofte forholdsvis smale, med mange men ofte tynne årer. Hannens kjønnsorganer er enkle, ikke roterte, og ligner dem man finner hos de fleste mygg. Larvene har en tydelig hodekapsel.

Levevis

De fleste artene i denne gruppen finnes fortrinnsvis på litt fuktige og skyggefulle steder, og larvene lever i fuktig jord for mange av gruppene, andre lever under barken på døde trestammer. En del arter av klegger, ibisfluer og snappefluer suger blod. Bortsett fra dette er ikke disse fluene regnet som skadedyr. Disse fluene er sjelden tallrike og mange arter er ganske sjeldne.
Anvendt vitenskap

Anvendt vitenskap er betegnelsen på overføring av vitenskapelig kunnskap til et fysisk miljø. Eksempler på dette er testing av en teoretisk modell gjennom bruk av formell vitenskap eller det å løse et praktisk problem ved bruk av naturvitenskap.
Ingeniørfag er nært knyttet til anvendt vitenskap. Anvendt vitenskap er viktig for teknologiutvikling. Dens bruk i industrielle sammenhenger er vanligvis referert til som forskning og utvikling (FoU).
Medisin er et område for anvendt vitenskap. Som akademisk disiplin er den ikke klart avgrenset i forhold til en rekke andre fag som for eksempel biologi, biokjemi, anatomi og fysiologi. Dette er akademiske fag som tradisjonelt har tilhørt legevitenskapen, men som i dag slett ikke bare utøves av personer med medisinsk grunnutdannelse.  Farmakologi er også en form for anvendt vitenskap.
Anvendt psykologi regnes normalt som en anvendt vitenskap, og har navnet fra skillet mellom "ren" vitenskap og anvendt vitenskap.
Pedagogikk, språkvitenskap og økonomi er også felt for anvendt vitenskap.
I USA er anvendt vitenskap et eget studium , ofte tilpasset studenter med erfaring fra tekniske fagflet eller fra med teknisk kompetanse fra hæren. I Australia og på New Zealand anses en grad i anvendt vitenskap for å være en spesialisering, mens i Canada og Nederland er det likestilt med en ingeniør-grad.
Anvendt vitenskap skiller seg fra fundamental vitenskap, som søker å beskrive de mest grunnleggende objekter og krefter, og har mindre vekt på praktiske anvendelser.
Teratophthalma

Utseende

Nokså små sommerfugler. Vingenes overside er mørk med litt matt metallisk skimmer, et hvitt tverrbånd og en øyeflekk på forvingen like innenfor tverrbåndet.

Levevis

Disse sommerfuglene lever i skog, særlig tropisk regnskog.
Larvene lever på planter i maurefamilien (Rubiaceae).

Utbredelse

Slekten er utbredt i dte vestlige Sør-Amerika, fra Colombia i nord til Bolivia i sør.
Thorney (London)

Thorney Island («Torneøya») var ei grusør ved Themsen, oppstrøms for middelalderens London. Thorney var stedet der Westminster Abbey og Westminster Palace (nå Houses of Parliament) ble bygd.
Øra lå mellom de to løpene som sideleva Tyburn danna ved utløpet i Themsen, nær det laveste stedet der Themsen kunne vades ved lavvann.
Thorney er omtalt i et dokument som er blitt tilskrevet kong Offa av Mercia, og som oppbevares i Westminster Abbey, som «et fryktelig sted». Gjennom de påfølgende hundreåra må det ha foregått en rydding og oppdyrking, for på Edvard Bekjennerens tid omtales Thorney som «et vidunderlig sted, omgitt av fruktbart land og grønne enger».
Alle spor av Thorney er i dag borte, men navnet lever videre i Thorney Street ved hovedkvarteret til MI5.
Oversadel

Oversadelen (engelsk: nut) på et strengeinstrument er det lille tverrstykket mellom halsen og hodet, hvor strengene hviler. Oversadelen har gjerne spor som er filt ut i forhold til strengenes tykkelse, og sporene skal lede strengene inn mot halsen i riktig posisjon og høyde. En oversadel er vanligvis laget av plast eller bein, men det finnes også varianter av metall og granitt. Materialet den er laget av vil ha betydning for klangen.
Noen instrumenter har et 0. bånd i stedet for oversadel.
En annen type oversadel er et løst metallstykke som tres over den eksisterende oversadelen for å løfte strengene. Dette tilbehøret brukes for eksempel hvis man ønsker stor avstand mellom strenger og gripebrett, spesielt for å kunne bruke metoder som slide, hvor man ikke bruker båndene for å lage toner, men ønsker en glissandoeffekt som lages ved å gli et rør av metall eller glass langs strengene.
North Petherton

Beskrivelse

Byens historie går minst tilbake til 900-tallet og var en viktig bosetning i angelsaksisk tid, men var en landsby og ikke by helt frem til slutten av 1900-tallet. Den var da et av de største steder i landet som hadde status som landsby. I Domesday Book (1086) omtales stedet som Nortperet. Navnet kommer av at den ligger på nordsiden av elven Parrett. Sentrum er definert som et Område med arkeologisk potensiale, og flere av byens bygninger er vernet.
Som et tidligere marked og administrativt senter er North Petherton i dag i stor grad en pendlerby for arbeidstakere i Bridgwater som ligger 5 km i nordøst, og i Taunton som er 13 km i sørøst. Den ligger ved en av de historiske rutene gjennom Somerset, og 1730-årene ble det åpnet en hovedvei mellom Bridgwater og Taunton gjennom North Petherton. I 1970-årene ble M5 åpnet, noe som både førte til færre trafikkproblemer i sentrum og gjorde byen mer attraktiv for pendlere. Flere nye boligområder har kommet etter dette. Byen ligger også ved turveien Macmillan Way.
Sognekirken dedikert jomfru Maria har et 36 meter høyt tårn, som regnes for å være et av de høyeste i West Country. Det meste av kirken er fra 1400-tallet. Kirkeklokken ble laget i Bridgwater i 1807. Under den engelske borgerkrig var det i august 1644 en mindre trefning utenfor landsbyen, på stedet hvor Fore Street nå går mellom Community Centre og det tidligere George Inn.
Det årlige North Petherton Carnival er en del av West Country Carnival, og finner sted på søndagen etter første tirsdag i november.
Hippokrates

Historie

Historikerne aksepterer at Hippokrates ble født en gang rundt år 460 f.Kr. på den greske øya Kos. Han ble en berømt lege og lærer i medisin. Annen biografisk informasjon er derimot apokryfisk og mest sannsynlig ikke sann. Soranus av Efesos, en gresk gynekolog fra 100-tallet e.Kr., var Hippokrates’ første kjente biograf og er kilden til det meste som kjennes om hans person. Informasjon om Hippokrates kan også finnes i skriftene til Aristoteles som daterer fra 300-tallet f.Kr.; i Suda, en massiv bysantinsk–gresk historisk encyklopedi om antikken fra 900-tallet e.Kr.; og i verkene til Johannes Tzetzes, som levde i Konstantinopel på 1100-tallet. Soranus erklærte at Hippokrates’ far var Herakleides og hans mor var Praxitela, datter av Fenaretis. Hippokrates’ to sønner, Thessalos og Drakon, og hans svigersønn, Polybos, var hans elever. I henhold til Galen, en senere gresk lege, var Polybos Hippokrates’ sanne etterfølger, mens Thessalos og Drakon begge hadde en sønn ved navn Hippokrates.
Soranos sa at Hippokrates lærte seg medisin av sin far og farfar, og studerte andre emner med Demokritos og Gorgias. Hippokrates studerte antagelig ved asklepieion på Kos, og fikk leksjoner av den trakiske legen Herodikos av Selymbria. Den eneste samtidige referansen av Hippokrates finnes i Platons dialog Protagoras, hvor Platon beskriver «Hippokrates som «Hippokrates fra Kos, asklepiaden».
Hippokrates underviste og utøvde legeyrket hele sitt liv og reiste så langt som til Thessalia, Trakia og Marmarahavet. Han døde antagelig i Larissa i en alder av 83 eller 90 år, men enkelte versjoner sier at han ble godt over 100. Det finnes også flere versjoner av hvordan han døde.
Jens Edvin A. Skoghøy

Høyesterett

Jens Edvin A. Skoghøy ble utnevnt til Høyesterettsdommer av Kongen i statsråd 30. januar 1998. Han tiltrådte som dommer ved Norges Høyesterett 15. august 1998.
Ulsnes

Ulsnes er en nedlagt sjøforsvarsstasjon på Hundvåg i Stavanger. Stasjonen ligger på et nes i Byfjorden hvor det er ganske smalt over til andre siden hvor Tasta ligger. Heimevernets avdeling HV08 avfyrer salutter herfra med M101 blant annet på 17. mai. Selv om stasjonen ikke inngår i den nasjonale basestrukturen, er det full aktivitet. Det er NATOs fellesoperative treningssenter (Joint Warfare Centre – JWC) på Jåttå som har slått seg ned her. De benytter stasjonen som midlertidig treningsfasilitet inntil nye lokaler forhåpentligvis er på plass i 2009. Bygningene og annen infrastruktur på Ulsnes er gammel, men for JWC gir dette likevel mulighet for god kommando- og kontrolltrening.

FORACS

Et av NATOs tre test- og kalibreringsanlegg for skip («Naval Forces Sensor and Weapon Accuracy Check Site») er plassert på Ulsnes. Anlegget brukes til testing og kalibrering av bl.a. posisjoneringssystemer, sonarer og systemer for elektroniske støttetiltak.
Nea Radio

Nea Radio er en lokalradio etablert i 1985 for Selbu, Tydal, Røros og Holtålen i Trøndelag. I dette området bor det om lag 12 000 mennesker. I 1996 fikk radioen også konsesjon for å sende til  Tynset, Alvdal, Tolga, Os og Folldal i Nord-Østerdal i Hedmark i tillegg.
Nea Radio eies av lokalbefolkningen og en stor del av inntektene kommer fra radiobingo og den er også reklamefinansiert.
Nea Radio har etablert et tett samarbeid med NRK som i motytelse for lokalt stoff som kan benyttes til NRKs lokalsendinger gir Nea Radio anledning til å legge ut NRK P1 på eget sendenett. Dette er trolig en av grunnene til at Nea Radio ifølge en undersøkelse av TNS Gallup har en ukentlig oppslutning på 65% av lytterne i sitt nedslagsfelt. Man får nyheter fra NRK uten å bytte kanal. 
Hovedkontoret ligger i Selbu, men radioens 8 ansatte er i tillegg spredt på to avdelingskontorer på Tynset og i Røros. Ansvarlig redaktør er Andreas Reitan.
Antonio González de Balcarce

Bakgrunn

Antonio González Balcarce var sønn av en spansk offiser ved et blandengues-regiment, oberst Francisco González Balcarce Lat fra Barcelona og hans hustru Victoria Damasia Martínez Fontes Bustamante fra Porteña.
Han sluttet seg som tenåring til de argentinske væpnede styrker i et blandengues-regiment som kadett i 1788.

Militær karriere

Under kampene for Montevideo i 1807 ble han tatt til fange av de britiske styrkene og han ble tatt med tilbake til England som en krigsfange. Etter løslatelsen fra britisk fangenskap, kjempet han i Spania mot keiser Napoleon.
Da han kom tilbake til Buenos Aires, deltok han i mai-revolusjonen i 1810. Deretter ble González kåret til sjef for den militære kampanjen for de uavhengige styrkene til visekongedømmet i Peru, hvor han vant slaget ved Suipacha den 7. november 1810, dette var den første seieren over den spanske kongelige styrkene.
Til slutt ble han kalt tilbake og ble guvernør i provinsen Buenos Aires i 1813. I 1816 tjenestegjorde han som øverste leder for De forente provinser av Río de la Plata ad interim. 
González ble utnevnt til generalmajor over de væpnede styrkene under administrasjonen til Juan Martín de Pueyrredón. 
I 1817 dro Antonio González Balcarce med José de San Martíns eksepedisjonshæt over Andesfjellene til Chile. I slaget ved Maipú i april 1818 hadde han kommandoen over infanteriet. Til slutt vendte han seg mot sør, for å bekjempe de spanske rojalistene. Beleitingen av Valdivia måtte han oppgi, for hans lenge skrantende helse var så sterkt svekket. Han reiste tilbake til Buenos Aires, der han døde etter kort tid.
Ifølge historikeren William Denslow var Antonio Balcarce medlem av den kjente Frimurerlosjen Lautaro.
Indiana Jones og krystallhodeskallens rike

Handlingen

Den 3. filmen om Indiana Jones foregikk i 1938. Til tonene av «Hound Dog» med Elvis Presley rykker vi nå 19 år fram i tid til 1957 og den kalde krigen. Myndighetene misliker sterkt Indianas siste aktiviteter og ønsker at hans arbeidsgiver skal sparke arkeologen. Indiana møter den unge og rebelske Mutt (Shia LaBeouf) som bærer på et sterkt nag og som har et forslag til Indiana: Hvis han hjelper Mutt på en ekspedisjon kan Indiana gjøre en av de mest spektakulære oppdagelsene i historien, finne den legendariske Krystallhodeskallen fra Akator. 
Indy og Mutt drar til Peru, men får snart selskap av sovjetiske agenter ledet av den iskalde og slående vakre Irina Spalko (Cate Blanchett). Filmens klimaks er lagt til UFO- observatorium «Area 51» i Nevada-ørkenen.  
Den fjerde filmen inneholder flere referanser til de foregående historiene om Indy og tidligere filmer til både Spielberg og Lucas. Det er hilsener til både Indys far (Sean Connery takket nei til å gjenta rollen som faren til Indiana Jones) og hans gamle rektor på Universitetet, Marcus. Indy møter også gamlekjæresten Marion (Karen Allen) fra den første filmen. Spekulasjonene rundt filmens handling har vært enorme før premierer og inneholder blant annet rykter om at Mutt faktisk er Indianas sønn. Shia LaBeouf, som spilte Indiana Jones' sønn, har selv innrømmet at hans egen rolle ikke var den beste og at filmen led under et svakt manuskript: Indiana Jones: «Indy 4 led av et slapt, uinspirert manus, klossete bruk av spesialeffekter, fattigslige høydepunkter... jeg kunne fortsette. Til syvende og sist var det ikke annet enn kald pengegrafsing.»
Vidin lufthavn

Vidin lufthavn (IATA: VID, ICAO: LBVD) er en tidligere sivil lufthavn i nærheten av byen Vidin i Bulgaria, bygget i andre halvdel av 1900-tallet. Den ble bygget for sivil innenriks lufttrafikk, primært mot Varna og Sofia. Lufthavnen har vært stengt i flere år (pr 2009) som følge av manglende trafikkgrunnlag. Rullebanen brukes nå til motorsport.
Sallya

Utseende

Middelsstore, brune sommerfugler, vingene med oransje tegninger.

Levevis

Biblidinae er tropiske skogsinsekter. Larvene lever på planter i vortemelkfamilien (Euphorbiaceae). De voksne sommerfuglene besøker gjerne blomster, men drikker også fra råtnende frukt og åtsler.

Utbredelse

Slekten er utbredt i tropisk Afrika inkludert Madagaskar.
Didea

Utseende

Middelsstore til ganske store (9–16 mm), brede, svarte og gule eller svarte og grønne blomsterfluer. De kjennes på den brede kroppsbygningen, på at bakkroppens lyse flekker er vinkelformet innskåret bak, og at vingeåren R₄₊₅, som sitter litt foran midten av vingen, gjør en markert bue bakover i vingens ytre del. Hodet er stort, fasettøynene, som møtes i pannen hos hannene, er ikke synlig hårete. Antennene er middels store og mørke. Thorax er glinsende svart på oversiden, sidene kledt med ganske lange, gule hår. Scutellum er gult. Vingene er glassklare med en karakteristisk bøy på åren R₄₊₅. Beina er slanke og gulbrune. Bakkroppen er oval, svart med gule eller lysgrønne (hos D. alneti) tegninger. Disse bstår av avlange sideflekker på det andre bakkroppsleddet, på ledd 3 og 4 er det tverrbånd der bakkanten er bredt vinkelformet innskåret, noen ganger slik at båndet er delt i to flekker. Brei vinkelbåndflue (Didea alneti) kjennes vanligvis lett på at bakkroppens tegninger er lysgrønne, denne fargekombinasjonen har ingen annen norsk blomsterflue. Det forekommer imidlertid også individer med gule tegninger.

Levevis

Vinkleblomsterfluene påtreffes mest i eller i nærheten av skog, men de flyr godt og man kan møte dem nært sagt hvor som helst. Larvene lever særlig av bartrelus (Adelgidae), men også av andre bladlus, helst på trær. De overvintrer som larver.

Utbredelse

Slekten er utbredt i Palearktis, Nord-Amerika og Sørøst-Asia, men den er ingen steder artsrik og det er bare kjent seks arter totalt.
Vikværsk

Vikværsk eller viksk er målføret eller dialekten som tradisjonelt blir snakket av folk fra Vika, men i dag bare de ytre områdene av Oslofjorden, det vil si fra Østfold og Vestfold i tillegg til nedre deler av Buskerud, Akershus og Telemark (Grenland).
Bodø lærerhøgskole

Bodø lærerhøgskole var en høgskole for lærerutdanning, etablert i Bodø i 1951 under navnet Statens lærerskoleklasser i Bodø. Skolen ble i 1994 fusjonert inn i Høgskolen i Bodø.
Skolen fikk navnet Bodø offentlige lærerskole i 1962, deretter navnet Bodø lærerskole fra 1967 og Bodø lærerhøgskole fra 1981.
Bygget eies idag av Nordland fylkeskommune, som skal oppusse lokalene til en ny videregående skole, som skal stå klar til skolestart 2015.
Valdez oljeterminal

Valdez oljeterminal er en havn som håndterer olje i Valdez i Alaska, i den sørlige enden av Alaska oljerørledning. Den ble kjøpt av British Petroleum i 1969, fra Chugach, for $1. Enkelte innbyggere hevder at dette var en illegal handel. Terminalen var lastested for Exxon Valdez like før Exxon Valdez-forliset.
Det er 18 lagertanker på terminalen, og tre til fire oljetankere går ut fra terminalen hver dag. Siden oljerørledningen ble operasjonell i 1977, har mer enn 15 000 tankere  med råolje gått fra terminalen.
For meg fins ingen kjærlighet

«For meg finns ingen kjærlighet» er en roman av Margit Sandemo fra 1982. Originalens tittel er «För mig fins ingen kärlek». Den gikk først som roman i de nordiske utgavene av ukebladet Hjemmet. Romanen omhandler Ellen Ingsvik, som er gift med en narkotikahandler. Da hun avslører ham og hans nettverk, blir hun jaget av hovedmennene bak ham. Ellen flykter og tar navnet Gerd Hansen. Hun var i utgangspunktet en kjent kunstner innen vevnad, men må legge denne karrieren på hyllen. Mange år etter denne hendelsen, innhenter fortiden Ellen. Hun rømmer til Island med en venninne og to fra politiet, som skal beskytte henne, men Svarten, som hovedmannen bak narkonettverket heter, er på vei til Island han og, med det formål å drepe Ellen. Hun på sin side opplever også kjærligheten på Island. Romanen ble i 1983 utgitt som bok nr 14 i serien «Margit Sandemos beste føljetonger».
Phyllococerus

Utseende

En liten, bred, blank, noe metallisk oldenborre. Kroppen er bredest langt bak på dekkvingene og nærmest pæreformet. Oversiden er uten påfallende hår men med spredte, avlange, lyse skjell, og uten punktrader på dekkvingene. «Snuten» er litt innbuktet foran.

Utbredelse

Arten er utbredt i Australia (Western Australia).
Service og drift - en yrkessammenslutning i Delta

Service og drift, tidligere Teknisk Yrkessammenslutning (TY), er en yrkesorganisasjon for renholdsarbeidere, teknisk driftspersonell, trafikkansatte og landbruksvikarer.
SD arbeider primært for å ivareta medlemsgruppenes yrkesfaglige interesser og anseelse, for relevant utdanning tilpasset de ulike yrkesgruppene, og for etablering av fagopplæring som fører fram til fagbrev for vaktmestere og trafikkansatte samt titler som gjenspeiler yrkesgruppenes kompetanse og arbeidsområder.
SD er tilsluttet arbeidstakerorganisasjonen Delta som igjen er tilsluttet Yrkesorganisasjonenes Sentralforbund (YS). Delta er en partipolitisk uavhengig arbeidstakerorganisasjon som arbeider med å ivareta lønns- og arbeidsvilkår i offentlig og privat sektor.
Leder i Service og drift er Rune Berg.